Adnoddau Poced 18
4. Cardiau 2 ochr geirfa gwers 18
Paratoi 
Torrwch bob set allan a chlipio’r cardiau at ei gilydd.  Cadwch y cardiau yn yr amlen.
Dull
Gwaith pâr:  Mae’r dysgwyr yn edrych ar y geiriau a cheisio cofio eu hystyr.  Maen nhw’n medru sicrhau eu bod yn gywir trwy edrych ar y cefn.
Y  ffordd hawsaf i wneud hyn yw trwy edrych ar yr ochr Gymraeg yn gyntaf.  Unwaith maen nhw’n hyderus y ffordd hon maent yn medru ceisio gwneud y gwaith o Saesneg i Gymraeg.  Wrth gwrs, mae’n bosib y bydd y dysgwyr gwannaf yn cadw at y Gymraeg i’r Saesneg, tra bydd y dysgwyr gorau yn mynd ymlaen yn syth at wneud Saesneg i Gymraeg.
Gemau posib eraill efo cyfarwyddiadau
Robots
1. Mae’r dysgwyr yn dweud wrth y tiwtor lle i fynd yn y dosbarth ac mae’r tiwtor yn gorfod dilyn eu cyfarwyddiadau.
2. Mae’r dysgwyr yn gorchymyn i’w partneriaid fynd o gwmpas yr ystafell/adeiladau gan ddefnyddio’r eirfa berthnasol.
Lle ydw i?
Mewn parau mae’r dysgwyr yn ysgrifennu cyfarwyddiadau i fynd rhywle yn y dref lle cynhelir y gwersi, neu mewn tref gyfarwydd.  Dydyn nhw ddim yn dweud lle maen nhw’n mynd.
Mae’n bosib rhannu’r wybodaeth hon mewn dwy ffordd.  Un ydi bod pawb yn ysgrifennu’r ateb ar y cefn, yna gadael eu gwaith ar y desgiau ac mae pawb yn mynd o gwmpas yn darllen y gwaith a cheisio dyfalu lle maen nhw.
Y ffordd arall yw i’r dysgwyr ddarllen y cyfarwyddiadau allan yn uchel i’r dosbarth ac mae pawb yn ceisio dyfalu’r lleoliad ar y cyd.
